钦定古今图书集成/理学汇编/学行典/第172卷 > 邵宝
## 钦定古今图书集成/理学汇编/学行典/第172卷 > 邵宝

按《明外史邵宝传》：“宝字国贤，无锡人。年十九，学于江
浦庄昶，昶深许之。成化二十年，举进士，授许州知州。
月朔会诸生于学宫，讲明义利公私之辨。正颖考叔
祠墓，改魏文帝庙以祠汉愍帝，不称献而称愍，从昭
烈所谥也。巫言龙骨出地中为祸福，宝取骨毁于庭，
杖巫而遣之。躬课农桑，仿朱子社仓，立积散法，行计”
《口浇田法》，以备凶荒。弘治七年入为户部员外郎。历
本部郎中。迁江西提学副使。释菜周元公祠。修白鹿
书院学舍，处学者。其教以致知力行为本。江西俗好
阴阳家言，有数十年不葬父母者。宝下令，士不葬亲
者，不得与试。于是相率举葬，以千计。宁王宸濠索诗
文，峻却之。后宸濠败，有司校勘，独无宝迹。迁浙江按
察使，再迁右布政使。与镇守太监勘处州银矿。宝曰：
“费多获少，劳民伤财，虑生他变。”卒奏寝其事。进湖广
布政使。正德四年擢右副都御史，总督漕运。刘瑾擅
政，宝至京，绝不与通。瑾怒。漕帅平江伯陈熊欲使宝
劾之，遣校尉数辈要宝左顺门，危言恐之曰：“行逮汝。”
张彩、曹元自内出，语宝曰：“君第劾平江，无后患矣。”宝
曰：“平江功臣后，督漕未久，无大过，不知所劾。”二人默
然出。越三日，给事中劾熊，并及宝，勒致仕去。瑾诛，起
巡抚贵州。寻迁户部右侍郎，进左侍郎。命兼左佥都
御史，处置粮运。及会勘通州城濠归，奏称旨。寻疏请
终养归，御史唐凤仪、叶忠请用之留都便养，乃拜南
京礼部尚书，再疏辞免。世宗即位，起前官。后以母老
恳辞。帝许之，命有司以礼存问。久之卒。赠太子太保，
谥文庄。宝三岁而孤，事母过氏至孝。甫十岁，母疾，为
文告天，愿减己算，延母年。及终养归，得疾，左手不仁，
犹朝夕侍亲侧不懈。学以洛、闽为的。尝曰：“吾愿为真
士大夫，不愿为假道。”学举南畿，受知于李东阳。为诗
文典重和雅，以东阳为宗。至于原本经术，粹然一出
于正，则其所自得也。博综群籍，有得则书之，简取程
子“今日格一物、明日格一物”之义，名之曰“日格子。”所
著《学史简端》二条，巡抚吴廷举上于朝。外《定性书说》
《漕政举要》诸集若干卷，学者称二泉先生。